KIRJALLINEN KYSYMYS E-0148/03 esittäjä(t): Daniel Varela Suanzes-Carpegna (PPE-DE) komissiolle. EU:n ja Kiribatin välinen kalastussopimus ja kehitysyhteistyö.



Virallinen lehti nro 161 E , 10/07/2003 s. 0184 - 0185



KIRJALLINEN KYSYMYS E-0148/03 esittäjä(t): Daniel Varela Suanzes-Carpegna (PPE-DE) komissiolle (28. tammikuuta 2003) Aihe: EU:n ja Kiribatin välinen kalastussopimus ja kehitysyhteistyö Ottaen huomioon voimassa olevan EU:n ja Kiribatin välisen kalastussopimuksen voisiko komissio ilmoittaa, 1. kuinka paljon EU:n varoja on osoitettu Kiribatin kalastusalan kehittämiseen, 2. kuinka paljon EU maksaa korvausta yhteisön kalastuslaivaston saamista kalastusoikeuksista, 3. kuinka paljon yhteisön varustajien on maksettava kalastusluvista ja -oikeuksista? Franz Fischlerin komission puolesta antama vastaus (7. maaliskuuta 2003) 1. Yhteisön ja Kiribatin tasavallan välisen kalastussopimuksen liitteenä olevan pöytäkirjan (molemmat asiakirjat ovat hyväksymisvaiheessa(1)) 2 artiklan mukaisesti taloudellisen korvauksen kokonaismäärästä käytetään vuosittain 100 000 euroa pöytäkirjan 5 artiklassa tarkoitettujen erityistoimien rahoittamiseen. Näillä toimilla pyritään Kiribatin kalastusalan institutionaaliseen kehittämiseen. 2. Pöytäkirjan 2 artiklan mukaisesti taloudellinen korvaus on 546 000 euroa vuodessa ensimmäisen vuoden aikana ja vähintään 416 000 euroa seuraavien kahden vuoden aikana. Tästä summasta taloudellisen korvauksen ensimmäinen osa on 446 000 euroa pöytäkirjan soveltamisen ensimmäisenä vuonna ja 316 000 euroa kahtena viimeisenä vuonna. Toisesta vuodesta lähtien taloudellista korvausta voidaan korottaa 65 000 euroa vuodessa nuottaa käyttäville tonnikala-aluksille saatua lisälisenssiä kohti. Lisenssien myöntäminen tapahtuu Kiribatin tarjoamien mahdollisuuksien ja Palaun sopimuksen määräysten mukaisesti. (Summa vastaa tuhannen tonnin ylimääräistä tonnikalasaalista vuodessa.) Jos nuottaa käyttäville aluksille saadaan vuodessa seitsemän lisälisenssiä, yhteisön taloudellisen korvauksen kokonaismäärä voi nousta 871 000 euroon. Pöytäkirjan 2 artiklan mukaisesti taloudellisen korvauksen käyttö kuuluu Kiribatin tasavallan hallituksen yksinomaiseen toimivaltaan, sillä sitä ei ole varattu kohdennettuja toimia varten. Pöytäkirjan 1 artiklassa määrätyt kalastusmahdollisuudet ovat seuraavat: - Nuotta-alukset: 6 alusta (ensimmäisenä vuonna, mutta seuraavina vuosina voidaan myöntää vuosittain seitsemän lisälisenssiä). - Pitkäsiima-alukset: 12 alusta. Koko taloudellinen korvaus sallii 8 400 tonnin tonnikalasaaliin ensimmäisen vuoden aikana ja 6 400 tonnin tonnikalasaaliin seuraavina vuosina. 3. Varustajilta perittävät maksut ovat pöytäkirjan mukaisesti seuraavat: - Maksu on 35 euroa Kiribatin kalastusvyöhykkeillä kalastettua tonnia kohti. Siihen sisältyvät kaikki paikalliset ja kansalliset verot lukuun ottamatta satamamaksuja ja palveluista perittäviä maksuja. - Lisenssit, joista ei makseta palautuksia, myönnetään nuottaa käyttävien tonnikala-alusten tapauksessa 21 000 euron suuruista vuotuista ennakkomaksua vastaan ja pitkäsiima-alusten tapauksessa 4 200 euron suuruista vuotuista ennakkomaksua vastaan. Summat vastaavat maksuja, jotka peritään Kiribatin kalastusvyöhykkeellä pyydettävästä 600 tonnin ja 120 tonnin saaliista tonnikalaa ja sen lähilajeja. (1) Kalastussopimus on voimassa viisi vuotta täytäntöönpanosta lähtien, kun taas pöytäkirja on voimassa kolme vuotta.